Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: a Kormányhoz az 1993. évi LIX. törvény 21. § (3) bekezdése értelmében.
Paragraph Index: 643

4. A büntetőeljárás alatt álló külföldi állampolgár terheltnek az a kötelezettsége, hogy a biztosíték letétbe helyezése iránti kérelmében védőt kell megneveznie, nem eredményezheti azt, hogy ezzel kényszerűen megfosztja magát attól a jogától, hogy az ellene felhozott vádakkal szemben a bírósági tárgyaláson személyes nyilatkozatot tehessen. Nincs jogszabályi garancia arra, hogy a biztosítékot letétbe helyező külföldit a büntetőeljárás későbbi szakaszában az idegenrendészeti hatóság bizonyosan ne akadályozhassa meg abban, hogy a bírósági eljárás idejére visszatérhessen az országba, ami veszélyezteti az Alkotmány 2. § (1) bekezdésében biztosított jogállamiságból eredő jogbiztonság követelményéhez, az Alkotmány 13. § (1) bekezdésében rögzített tulajdonhoz, valamint az Alkotmány 57. § (1) bekezdése szerinti tisztességes eljáráshoz való alkotmányos jog érvényesülését. Teljes szöveg: 3.2. alfejezetben. OBH 6875/1997. Nem sérti a jóhírnévhez való jogot [Alk. 59. § (1) bek.], ha az ügyészség a bűncselekmény elkövetésén tetten ért rendőr nevét és beosztási helyét az előzetes letartóztatás ügyében tartott nyilvános bírói meghallgatást követően — a gyanúsítottal összetéveszthető adatokkal rendelkező munkatársa kérése alapján — nyilvánosságra hozza. A panaszos ellen büntetőeljárást folytatott a Baranya Megyei Főügyészség Nyomozó Hivatala és ennek során olyan adatokat hoztak nyilvánosságra, amelyek a személyiségi jogait sértették. A panasz alapján az állampolgári jogok országgyűlési biztosának általános helyettese vizsgálatot rendelt el. A vizsgálat érdekében megkereste a legfőbb ügyészt. A panaszos a Baranya Megyei Rendőr-főkapitányságon dolgozott, mint vizsgáló. 1996. november 19-én büntetőeljárás indult ellene hivatali befolyással üzérkedés bűntette miatt. Őrizetbe vétele napján az ügyészség sajtótájékoztatót tartott, ahol az általa elkövetett bűncselekményről, nevének kezdőbetűivel és beosztási helyének feltüntetésével együtt tájékoztatást adtak. A sajtóban megjelent tájékoztatást követően a főkapitányság Vizsgálati Osztályának egy másik munkatársa, V. László főhadnagy a Baranya megyei főügyészhez fordult azzal, hogy a cikk félreértésre adhat okot, mivel monogramja és beosztása megegyezik a panaszoséval. Kérte az újságcikk helyreigazítását. A kérésnek a főügyész helyt adott és ezt követően kezdeményezte, hogy a megyei lap — a gyanúsítottat a megkülönböztetés érdekében teljes nevén megnevezve — pontosítsa a közleményt. A főügyész döntését azzal indokolta, hogy fontosabbnak látta egy igaztalanul gyanúba keveredett, tisztességes rendőr becsületének megóvását, mint a bűncselekmény elkövetésén tetten ért és bíróság által addigra már letartóztatott

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes